Reds en Chelsea jubel; Foxes bloei | Netwerk24
Die Liverpool-doelskieter Sadio Mané soen die Anfield-gras ná hy sy span tot in die Kampioeneliga gehelp het met 'n sege oor Crystal Palace. Foto: AP
Liverpool se sokkerspan het die deur na die Europese Kampioeneliga Sondag, op die laaste dag van die Engelse Premierliga, oopgeskop, terwyl Chelsea ondanks 'n drag slae ook sy plek in dié liga verseker het.
Dit was egter 'n suur dag vir Leicester City, wat laat in sy wedstryd teen Tottenham Hotspur uit die topvier in die Premierliga geskouer is en hy sy aanspraak op Kampioeneliga-sokker sodoende verloor het.
Ná een van sy swakker seisoene in jare het Liverpool die laaste paar weke sodanig begin herstel dat 'n sege van 2-0 Sondag oor Crystal Palace genoeg was om hom in die derde plek op die punteleer te kry.